Óskar Húnfjörð var í haust ráðinn markaðsstjóri Loftorku í Borgarnesi ehf . Meðal nýlegra verka hans var gerð samstarfssamnings við Magnús Ver Magnússon aflraunamann um að sá síðarnefndi verði andlit fyrirtækisins næstu árin . Það mun meðal annars þýða að hann mun prýða kynningarefni Loftorku , koma fram í auglýsingum , vörukynningum og á öðrum uppákomum sem fyrirtækið mun standa fyrir . “ Við erum kraftakarlar hérna í fyrirtækinu og ætlum okkur að auka styrkinn með því að fá einn margverðlaunaðan aflraunamann til að koma fram fyrir okkar hönd , ” segir Óskar í samtali við Skessuhorn . Hann segir það passa prýðilega inn í myndina að fá Magnús Ver til liðs við fyrirtækið því hann sé þekktur fyrir styrk sinn og afl og endurspeglar þannig styrk og gæði í vörum fyrirtækisins . Keppnisskap hans og prúðmannleg framkoma hafa skipað honum í fremstu röð aflraunamanna í heiminum , en Magnús Ver hefur meðal annars fjórum sinnum hampað titlinum Sterkasti maður heims . Framundan er þátttaka Loftorku og fleiri byggingafyrirtækja um næstu helgi á vörusýningunni Verk og vit í Laugardalshöll , en þar verður Loftorka á yfir 100 fermetra sýningarsvæði . “ Þar leggjum við áherslu á að gestir fái að upplifa framleiðsluvörur Loftorku , svo sem forsteyptar húseiningar og loftaplötur , steypt holræsarör , forsteyptar stigaeiningar og fleira . Þá kynnum við heildarþjónustu allt frá því að einingahanna hús , framleiða einingar , flytja þær og reisa á byggingastað . Loks munum við kynna samstarf við UPONOR , sem er einn stærsti framleiðandi plastpípulagnaefnis á Norðurlöndum og sýna möguleika í tengingu plaströra við steypt holræsarör frá Loftorku , ” segir Óskar Húnfjörð .